SKRIFTLIG FORESPØRGSEL P-2334/01

af Antonios Trakatellis (PPE-DE) til Rådet

(26. juli 2001)

Om: Vedtægten for tjenestemænd i De Europæiske Fællesskaber: overtrædelse af principperne om lighed og retten til frit at etablere sig samt omgåelse af pensionsbestemmelserne i forbindelse med etablering

Under henvisning til, at det i artikel 83, stk. 2, i vedtægten for tjenestemænd i De Europæiske Fællesskaber og i den tilsvarende artikel vedrørende de øvrige ansatte i disse Fællesskaber er bestemt, at alle ansatte yder et bidrag til pensionsordningen, som er fastsat til 8,25 % af den pågældendes grundløn, uden hensyntagen til de i artikel 64 nævnte justeringskoefficienter, og at det til trods for dette bidrag, der er ens for alle, i artikel 82, stk. 1, i samme forordning er bestemt, at pensionens størrelse skal beregnes ud fra det sted, hvor den fratrædende ansatte vælger at slå sig ned efter at have fået tildelt pension, og på grundlag af de levevilkår, der har udviklet sig på det pågældende sted,

bedes Rådet besvare følgende:

- Hvilke foranstaltninger agter Rådet at træffe i forbindelse med denne overtrædelse af det grundlæggende lighedsprincip, ifølge hvilket enhver ansat, der yder det samme bidrag, bør tildeles de samme pensionsydelser, samt princippet om, at enhver har ret til frit at etablere sig i et hvilket som helst medlemsland, som skyldes indførelsen af denne justeringskoefficient?

- Hvordan vil Rådet imødegå denne omgåelse af pensionsbestemmelserne, som sker ved, at afgående tjenestemænd vælger et fiktivt opholdssted for at få udbetalt større pension, uden at de væsentlige forudsætninger for anvendelsen af justeringskoefficienten ved pensionsberegningen er opfyldt?

- Agter Rådet at anmode om et forslag til ændring af den gældende forordning og afskaffe de uretfærdige bestemmelser i forbindelse med justeringskoefficienten, så samtlige ansatte modtager samme pension, eftersom de har betalt samme bidrag?

Svar

(29. november 2001)

Rådet minder det ærede parlamentsmedlem om, at vedtægten for tjenestemænd i De Europæiske Fællesskaber og ansættelsesvilkårene for de øvrige ansatte i Fællesskaberne i overensstemmelse med artikel 283 i traktaten om oprettelse af Det Europæiske Fællesskab udfærdiges af Rådet med kvalificeret flertal på forslag af Kommissionen, efter at Rådet har indhentet udtalelse fra de øvrige interesserede institutioner. Afsnit V i denne vedtægt omhandler tjenestemandens indtægter og sociale sikring.

Den 29. juni 2001 godkendte De Faste Repræsentanters Komité en rapport(1) udarbejdet af Vedtægtsgruppen om reformen af Kommissionen. Det fremgår bl.a. af denne rapport, at:

Gruppen ser med tilfredshed på Kommissionens ønske om at tage anvendelsen af økonomiske pariteter på pensionerne op til fornyet overvejelse og på dens undersøgelse af mulighederne for at finde andre besparelser ved ordningen: ændringer i ordningen for invalidepension, efterladtepension, forhøjelse af pensionsrettigheder, ordningen med justeringskoefficienter for pensioner.

Rådet vil fortsætte behandlingen af dette spørgsmål inden for rammerne af den omfattende reform af politikken for menneskelige ressourcer og navnlig på grundlag af de formelle forslag, som Kommissionen skal fremsætte.

(1) Dok. 9954/01 STAT 29 FIN 187 + ADD 1.